Diari Oficial de la Generalitat Valenciana


Sumari del DOGV 3381, del 26-11-1998 (1998/9966)

ORDRE de 10 de novembre de 1998, de la Conselleria de Medi Ambient, per la qual es convoquen subvencions per a 1999, destinades a la redacció d'estudis d'impacte ambiental de la revisió de plans generals d'ordenació urbana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3381

Data del DOGV
:   26-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9966


Data del document
:   10-11-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 10 de novembre de 1998, de la Conselleria de Medi Ambient, per la qual es convoquen subvencions per a 1999, destinades a la redacció d'estudis d'impacte ambiental de la revisió de plans generals d'ordenació urbana. [1998/X9966]
  
Exposició de motius
  
A la Comunitat Valenciana, a partir de la promulgació de la Llei 2/1989, de 3 de març, d'Impacte Ambiental, els instruments d'ordenació del territori estan sotmesos al procediment administratiu d'avaluació de l'impacte ambiental.
  
La Llei 6/1994, de 15 de novembre, Reguladora de l'Activitat Urbanística, prescriu en el nostre àmbit territorial com a instrument urbanístic per a termes municipals complets, la de pla general, en lloc del que era habitual, les normes subsidiàries i complementàries de planejament, en el cas de municipis poc poblats i amb limitats recursos econòmics.
  
La major complexitat d'aquesta figura de planejament, unida al fet que l'aplicació estricta de la legislació d'impacte ambiental realitzada per aquesta Conselleria es plasma amb freqüència en una anàlisi detallada de les característiques ambientals dels municipis en qüestió, així com de les mesures correctores que s'han d'avaluar a l'objecte d'evitar efectes negatius; resulta per tant recomanable continuar la línia d'acció iniciada en l'exercici anterior, adreçada a subvencionar parcialment els estudis d'impacte ambiental que han de redactar aquests municipis a l'hora de revisar el seu planejament urbanístic, a l'objecte que la qualitat dels estudis d'impacte ambiental no siga afectada per la limitació pressupostària que els municipis xicotets es troben a l'hora de dotar les licitacions per a la contractació de la redacció d'aquests.
  
Per aquesta raó, i de conformitat amb el que disposen l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei de la Hisenda Pública de la Generalitat Valenciana aprovada pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1
  
Convocar les ajudes per a 1999, a càrrec del capítol VII, de la secció 14, Conselleria de Medi Ambient; servei 03, Direcció General per al Desenvolupament Sostenible; programa 442.30, Conservació del Medi Ambient; línia 1798, ajudes a municipis per a estudis d'impacte ambiental.
  
La concessió de les ajudes està condicionada a l'existència, en el pressupost de 1999, de crèdit adequat i suficient per a això.
  
Article 2
  
Aprovar les bases per les quals es regirà aquesta convocatòria i que figuren com a annexos a aquesta ordre.
  
Article 3
  
En tot allò no regulat en aquesta ordre serà d'aplicació allò que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana; la Llei 2/1989, de 3 de març, d'Impacte Ambiental; i la Llei 6/1994, de 15 de novembre, Reguladora de l'Activitat Urbanística.
  
DISPOSICIONS FINALS
  
Primera
  
Per al desenvolupament i l'execució del que s'ha disposat en aquesta ordre, es faculta el director general per al Desenvolupament Sostenible per a dictar les resolucions necessàries per a la seua aplicació.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Medi Ambient. Tot això de conformitat amb el que preveuen els articles 57 i 58 de la Llei Reguladora de la Jurisdicció Contenciós Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de novembre de 1998
  
El conseller de Medi Ambient,
  
JOSÉ MANUEL CASTELLÁ ALMIÑANA
  
Annex I
  
Bases per les quals es regula la convocatòria de subvencions destinades a la redacció d'estudis d'impacte ambiental d'instruments de planejament urbanístic.
  
Primera. Beneficiaris
  
Podran ser beneficiaris d'aquestes subvencions els municipis de la Comunitat Valenciana amb menys de 3.000 habitants de dret.
  
Segona. Objecte i actuacions que es realitzaran
  
Només seran objecte d'ajuda els estudis d'impacte ambiental referits a les revisions de plans generals d'ordenació urbana.
  
Tercera. Quanties de les ajudes
  
Fins a un 75% del cost de l'estudi d'impacte ambiental, d'acord amb els criteris de priorització descrits a la base 5.2.
  
En el cas que l'import global de les ajudes sol·licitades supere la dotació pressupostària prevista, la quantia que percebrà cada entitat sol·licitant es reduirà proporcionalment en la quantitat que calga per a respectar aquest límit.
  
Quarta. Sol·licituds i documentació
  
4.1. Les sol·licituds s'hauran de formalitzar en una instància degudament complimentada, d'acord amb el model que figura en l'annex II, i seran dirigides al director general per al Desenvolupament Sostenible de la Conselleria de Medi Ambient.
  
4.2. Els interessats presentaran les sol·licituds en el Registre General de la Conselleria de Medi Ambient, al carrer Arquitecte Alfaro núm. 39, o en els serveis territorials d'aquesta situats a:
  
- Alacant, carrer de Churruca, 29. CP 03507.
  
- Castelló, av. dels Germans Bou, 47. CP 12772.
  
- València, carrer de Gregori Gea, 27. CP 46604,
  
o per qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.3. El termini de presentació d'instàncies serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
4.4. L'admissió a tràmit d'una sol·licitud de subvenció no generarà cap compromís de concessió d'aquella.
  
4.5. La documentació que han de presentar les entitats peticionàries, juntament amb la instància, per a sol·licitar les ajudes serà la següent:
  
- 4.5.1. Certificat de l'acord adoptat per l'òrgan competent de la corporació local pel qual s'aprova la sol·licitud de subvenció.
  
- 4.5.2. Certificat de l'acord adoptat per l'òrgan competent de la corporació local pel qual s'aprova el pressupost per a la redacció de l'assistència tècnica objecte d'aquesta subvenció.
  
- 4.5.3. Certificat del secretari de l'import de l'últim pressupost municipal aprovat.
  
- 4.5.4. Compromís municipal d'iniciar la revisió del pla general amb anterioritat a l'1 de desembre de 1999.
  
- 4.5.5. Imprés d'alta de tercers, segons annex III, degudament segellat per entitat bancària, en el cas que l'entitat sol·licitant no figure en el Registre de Tercers de la Conselleria d'Economia, Hisenda i Administració Pública.
  
Cinquena. Valoració i tràmit
  
5.1. La valoració dels expedients es realitzarà per una comissió avaluadora, presidida pel director general per al Desenvolupament Sostenible de la Conselleria de Medi Ambient, o persona en qui delegue, i composta per:
  
- Els directors territorials de Medi Ambient de Castelló, València i Alacant, o persona en qui deleguen.
  
- El secretari general administratiu de la Conselleria de Medi Ambient, o persona en qui delegue.
  
- El cap del servei de Programació i Avaluació de l'Impacte Ambiental.
  
5.2. Per a la concessió de l'ajuda es prioritzen els següents criteris de valoració:
  
- 5.2.1. Estar inclòs el terme municipal, parcialment o totalment, en un PORN (pla d'ordenació de recursos naturals) aprovat o en tramitació
  
- 5.2.2. Import de l'últim pressupost municipal aprovat.
  
- 5.2.3. Nombre d'habitants de dret,
  
- 5.2.4. Compromís d'utilitzar l'estudi d'impacte ambiental en la revisió del pla general.
  
5.3. En el supòsit que el total de les subvencions reconegudes ultrapasse el crèdit pressupostari disponible, la Comissió determinarà el coeficient aplicable per a la reducció proporcional d'aquelles fins a respectar aquest límit.
  
5.4. Una vegada formalitzats els actes d'instrucció corresponents, la Comissió elevarà el conseller la proposta de concessió de subvencions, la qual contindrà la relació de sol·licituds per a les quals es proposa la concessió de la subvenció, el cost previst de redacció de l'estudi, el percentatge aplicat, l'import de l'ajuda, els criteris seguits per a la seua avaluació, les sol·licituds desestimades degudament motivades, i, en el seu cas, el coeficient de reducció proporcional aplicat per a respectar el límit de la consignació pressupostària.
  
5.5. La resolució definitiva dictada pel conseller de Medi Ambient, degudament motivada, serà publicada en el Diari Oficial de la Generalitat Valenciana i notificada als sol·licitants.
  
5.6. El termini màxim per a resoldre les sol·licituds serà de dos mesos comptadors des de la data d'acabament del termini de presentació d'aquestes. Transcorregut aquest termini sense que haja recaigut resolució, s'entendrà que les sol·licituds han sigut desestimades. La resolució, expressa o presumpta, posa fi a la via administrativa, sense que s'hi puga interposar cap recurs administratiu.
  
5.7. Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.
  
Sisena. Obligacions dels beneficiaris
  
Els beneficiaris de les subvencions hauran de:
  
6.1. Trobar-se en la situació que en legitima la concessió.
  
6.2. Complir els requisits i les condicions que comporta la concessió o el gaudi de l'ajuda.
  
6.3. La submissió a les actuacions de control financer que corresponen a la Intervenció General en relació amb les subvencions i ajudes concedides.
  
6.4. Comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.
  
6.5. Fer constar en tota la informació o documentació pròpia de l'activitat que aquesta està subvencionada per la Conselleria de Medi Ambient.
  
6.6. Ressenyar i firmar, de manera indeleble, per part del secretari de la corporació local, a l'anvers dels documents descrits a la base 8.2 la següent diligència: ?Justificant de la subvenció d'estudis d'impacte ambiental, convocada per l'Ordre de 10/11/98, de la CMA (DOGV ). Convocatòria de 1999?.
  
Setena. Procediment de pagament
  
Els pagaments s'efectuaran una vegada acabat l'estudi i presentat a la Conselleria de Medi Ambient, previ certificat expedit per tècnic competent, havent de constar el cost real de la inversió efectivament realitzada.
  
En el supòsit que la inversió realment efectuada siga inferior a la que va servir de base per a la concessió de la subvenció, el percentatge de l'ajuda s'aplicarà sobre l'import de la inversió efectivament realitzada, i quedarà deduïda de l'ajuda inicialment concedida la part proporcional.
  
Vuitena. Justificació de les actuacions a realitzar
  
S'estableixen com a normes específiques per a la justificació d'aquestes subvencions les següents:
  
8.1. Certificat del secretari municipal sobre la conformitat amb l'estudi.
  
8.2. Còpia autentificada del document comptable que li servisca de suport (o de reconeixement de l'obligació de pagament) i de la factura.
  
8.3. Un exemplar de l'estudi d'impacte ambiental realitzat.
  
Novena. Termini d'execució
  
Els treballs objecte d'aquesta subvenció estaran acabats el 30 de setembre de 1999. La falta de presentació davant la Conselleria de Medi Ambient (en qualsevol dels llocs descrits a la base 4.2, o la seua presentació amb posterioritat a la indicada data, podrà donar lloc a la pèrdua de la subvenció. Els justificants descrits a les bases 8.1 i 8.2 podran presentar-se com a molt tard el 25 d'octubre de 1999.
  
Deu. Reintegrament de quantitats
  
10.1. D'acord amb l'article 47.9 del text refós de la Llei d'Hisenda Pública de la Generalitat Valenciana procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els següents casos:
  
a) Incompliment de l'obligació de justificació.
  
b) Obtenir la subvenció sense reunir les condicions requerides per fer-ho.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades els beneficiaris amb motiu de la concessió de la subvenció.